Jngo xi̱ta̱ ra ꞌmì Lázaro kjijna kiya‑ní ra ya̱ i̱ꞌnde‑la̱ ñánda̱ ꞌmì Betania ya̱ na̱xi̱ndá ꞌtse̱ María ko̱ ndichja ra ꞌmì Marta.
(Jè María ra ndichja ma Lázaro,
jè‑ní chjo̱ón ra̱kìi̱ ra tsikíxten‑jnó sihìti̱ ixi ra ꞌñó nda jne̱ ya̱ ndsa̱ko̱ Jesús,
ko̱ nga tsja̱sko̱ isìxìjno‑ni.)
Jñà íchjín ndichja Lázaro isìkasén ꞌén‑la̱ Jesús nga kitsò‑la̱:
―Na̱ꞌìn,
jè amigo‑li ra ꞌñó tsjachi kjijna kiya‑ní.
Jesús ꞌkia̱ nga kiíꞌnchré,
kitsó‑ní:
―Jè ꞌchin ra tjín‑la̱ mì tsa kjo̱biya kjiꞌta‑la̱;
ta ꞌkoa̱á ꞌsín ko̱chjeén nga jcha̱‑la̱ jè kjoa̱jeya‑la̱ Nainá,
ko̱ mé‑ni jeya katijna‑te‑ni jè Iꞌndí‑la̱ Nainá a̱ꞌta ꞌtse̱ ꞌchin ra̱kìi̱.
Jesús ni̱ꞌsín ꞌñó tsjake jè Marta ko̱ ndichja ko̱ ꞌndse̱ Lázaro,
ꞌkia̱ nga kiíꞌnchré nga kiyaá jè Lázaro,
takó jò ni̱chjin tsikijna‑isa ya̱ i̱ꞌnde ñánda̱ tíjna ꞌkia̱.
Ra ijye kjomà kitsó‑la̱ xi̱ta̱ ra kotáꞌyáꞌta‑la̱:
―Tjian india‑ná ya̱ ján nangi Judea.
Jñà xi̱ta̱ ra kotáꞌyáꞌta‑la̱ kitsó‑ní:
―Ji̱ Maestro,
kjè tsa kjokjìn ni̱chjin tjín‑ni ꞌkia̱ nga kja̱meé na̱jo̱ tsikínè‑li jñà xi̱ta̱ judío nga mejèn‑la̱ si̱ìꞌken‑li.
¿A ti̱ya̱á mejèn‑li ꞌkín indiaá‑ni?
Jesús kitsò:
―¿A mí tsa tejò hora tjín‑la̱ nga jngo ni̱chjin?
Jè ra tsáꞌba ni̱chjin mì kì saténgi‑jìn,
nga̱ jè niꞌí ra tíjna i̱ i̱sàꞌnde síhisen‑la̱;
tanga jè ra tsáꞌba ni̱tje̱n,
saténgi‑ní nga̱ tsìn‑la̱ niꞌí ra síhisen‑la̱.
A̱kjòn kitsò‑isa‑la̱:
―Jè amigo‑ná Lázaro ijyeé kjijnafé‑ní,
ko̱ kií xá fì‑na nga ꞌa̱n síꞌká‑la̱.
Jñà xi̱ta̱ ra kotáꞌyáꞌta‑la̱ Jesús kitsó‑ní:
―Na̱ꞌìn,
tsa ta kjijnafé‑ní,
ko̱ndàa‑ni.
Tanga jè ra ko̱kitsò‑la̱ Jesús,
jè‑ní nga ijyeé ꞌken jè Lázaro,
ko̱ jñà xi̱ta̱‑la̱ Jesús,
ꞌkoa̱á ꞌsín kiìya‑la̱ tsa ta tísíkjáya‑ní nga kjijnafè.
ꞌKia̱á nda kjón ko̱kitsò‑la̱:
―Jè Lázaro ijyeé ꞌken‑ní.
Matsjaá‑na nga mì tsa ya̱ tíjna̱ ꞌkia̱ nga ko̱ꞌsín kjamà;
ra a̱ꞌta tsa̱jiòn isa̱á nda tjín‑ni,
mé‑ni nga katakjiín‑no.
Tanga tíkjieén,
tjahítsíjen‑lá.
ꞌKia̱á kiìchja̱ jè Tomás jè ra ti̱ꞌkoa̱á Dídimo tsò‑la̱ [ꞌén ra tsò‑ni:
I̱xtiꞌño̱];
kitsò‑la̱ jñà xi̱ta̱ xákjién ra ta̱ña kotáꞌyáꞌta‑la̱ Jesús:
―Tjian‑teé mé‑ni nga ya̱ katabiyako̱‑te‑ná.
ꞌKia̱ nga ijchò Jesús,
kiíꞌnchré‑ní nga kjo ijòn ni̱chjin tjín‑ni nga isìhijin jè Lázaro.
Jè na̱xi̱ndá Betania ya̱á kjijnaꞌta chraña‑la̱ Jerusalén,
tjín‑la̱ tsa jàn jmi metro jè ndi̱yá nga mangié.
Kjín xi̱ta̱ judío ijchòjkon jè Marta ko̱ María,
ra ijchò síje ikon nga ꞌken jè ꞌndse̱.
Jè Marta ꞌkia̱ nga kiíꞌnchré nga ijyeé tínchrabá chraña jè Jesús,
kiíꞌká india‑ní,
tanga jè María tsikijna ra jè.
Jè Marta kitsó‑la̱ Jesús:
―Na̱ꞌìn,
tsa i̱í‑la tijni,
mí‑la kì ꞌken‑jìn jè ꞌndsè.
Tanga be‑ná,
tsa mé ra si̱jé‑la̱ ji̱ Nainá ꞌndi̱ ꞌndi̱,
tsjá‑li.
Jesús kitsó‑la̱:
―Jè ꞌndsì kjoa̱áya‑ila̱.
Jè Marta kitsò‑la̱:
―Ijyeé be‑náa̱ nga kíjnakoón india‑ni,
ꞌkia̱ nga kjoa̱áya india‑ila̱ ngaꞌtsì miꞌken ꞌkia̱ nga kje̱heꞌtà ni̱chjin.
ꞌKia̱á kitsò‑la̱ Jesús:
―ꞌA̱án‑ná ra sikjaáya‑ila̱ xi̱ta̱ ko̱ ꞌa̱n‑ná jè ra tsja‑la̱ kjo̱binachon.
Jè ra makjiín‑la̱ a̱ꞌta tsa̱ꞌa̱n,
ni̱ꞌsín ki̱yá takó kíjnakoón india‑ni.
Ko̱ ngaꞌtsì xi̱ta̱ ra tjítsa̱jnakon nga makjiín‑la̱ ra a̱ꞌta tsa̱ꞌa̱n,
mì tsa ngi ki̱yá‑jìn.
¿Ji̱,
a makjiín‑li jñà ꞌén kìi̱?
Jè Marta kitsó‑ní:
―Makjiín‑na Na̱ꞌìn nga ji̱‑ní ra Cristo,
jè Iꞌndí‑la̱ Nainá,
jè ra xá ꞌkoa̱ ꞌsín tjínè‑la̱ nga kjꞌi̱í i̱ i̱sàꞌnde.
ꞌKia̱ nga ijye ko̱kitsò jñà ꞌén kìi̱ jè Marta,
kijì‑ní nga isíkjíꞌnchré jè ndichja María,
kiìchja̱ ꞌtaxìn‑la̱ kitsò‑la̱:
―I̱í tíjna jè Maestro,
ya̱‑ró chja̱‑li.
Jè María,
ꞌkia̱ nga kiíꞌnchré ndi̱to̱ón tsasítje̱n,
kijì ya̱ ñánda̱ tíjna Jesús.
Jesús kjè tsa bijchó kjòn ya̱ ñánda̱ nga tíjna na̱xi̱ndá,
takó ya̱á tíjna ya̱ ñánda̱ ijchòꞌká india jè Marta.
Jñà xi̱ta̱ judío ra ya̱ tjítsa̱jnako̱ nga i̱nchisíje ikon,
ꞌkia̱ nga kijtse jè María nga tsasítje̱n nga xátí‑la̱ itjo niꞌya,
kijìtji̱ngií‑la̱;
ꞌkoa̱á ꞌsín isíkítsjen tsa ya̱á tífì kjindáya ya̱ ñánda̱ nga isìhijin jè Lázaro.
ꞌKia̱ nga ijchò jè María ya̱ ñánda̱ tíjna Jesús,
ꞌkia̱ nga kijtse,
tsasèn-xkóꞌnchiꞌtá‑la̱,
kitsò‑la̱:
―Na̱ꞌìn,
tsa i̱í‑la tijni,
jè ꞌndsè mí‑la kì ꞌken‑jìn.
Jesús ꞌkia̱ nga kijtse nga iskindayaá jè María ko̱ iskindayaá‑te jñà xi̱ta̱ judío ra tji̱ko̱,
baá kiꞌse‑la̱ ko̱ ajò kjomà‑la̱ ya̱ a̱jin inìma̱‑la̱.
ꞌKia̱á iskonangi‑la̱,
kitsò:
―¿Ñánda̱ tsikihìjion?
ꞌKia̱á kitsò‑la̱:
―Na̱ꞌìn,
nchrabí ko̱ chítsijen‑la̱.
Jè Jesús iskindaya‑ní.
Jñà xi̱ta̱ judío ꞌkia̱á kitsò‑la̱ xákjién:
―Chítsijen‑la,
ꞌñó kitií‑la tsjake kjomà jè Lázaro.
Tjín iꞌka jñà xi̱ta̱ ra kitsò:
―Xi̱ta̱ ra̱kìi̱ kjomá‑la̱ iskíꞌxa̱ngi‑ni xko̱n xi̱ta̱ ra mì kì tsijen‑la̱.
¿A mí ma‑te‑la̱ tsa ko̱ꞌsín kiꞌsìn,
tsa mì kì kitsjáꞌnde nga ꞌken jè Lázaro?
Jesús ꞌñó ꞌon kjomà india‑ila̱ jè inìma̱‑la̱,
ikasijnaꞌtà chraña‑la̱ ñánda̱ isìhijin jè Lázaro.
Jngo nga̱jo̱ ra ti̱ꞌxángi ko̱ jngo na̱jo̱ ra ꞌñó tse tjíchjàjto‑ila̱.
Jesús kitsó‑ní:
―Chjíixiòn jè na̱jo̱.
Jè Marta,
ndichja ndí miꞌken kitsó‑la̱:
―Ji̱ Na̱ꞌìn,
ijyeé‑la ꞌñó jne̱‑jta nga̱ ijyeé fì ijòn ni̱chjin nga kisihijin.
Kiìchja̱á Jesús kitsò‑la̱:
―¿A mí tsa ijye ko̱ kíxin‑la,
tsa ko̱kjiín‑li,
jcha̱‑ní jè kjoa̱jeya‑la̱ Nainá?
Jñà xi̱ta̱ ꞌkia̱á jahíxìn jè na̱jo̱ ra tjíchjàjto‑ila̱ ñánda̱ kjijna jè ndí miꞌken.
Jè Jesús iskotsíjen ján iꞌngaá,
kitsò:
―Tse kjo̱nda kataꞌse‑li Na̱ꞌìn nga kànaꞌyá‑ná.
Be‑ná nga ji̱,
ꞌkoa̱á ꞌsín naꞌyá kiꞌtá‑ná;
ta kií ko̱xin‑na nga̱ kjín ma‑ni xi̱ta̱ tjítsa̱jna i̱jndíi̱,
mé‑ni nga katakjiín‑la̱ nga ngi ꞌén kixi̱‑ní nga ji̱í inikasén‑ná.
ꞌKia̱ nga ijye ko̱kitsò,
ꞌñó kiìchja̱ nga kitsò:
―¡Lázaro,
títji̱i ndi̱tsiaán!
Ko̱ jè ra ꞌken itjoó‑ni nga̱jo̱;
tjìkótjìjno jngo naꞌñó nikje nga tíjngo ndsa̱ko̱ ko̱ tsja;
ko̱ jngo nikje chraba tjìkótjìjno ya̱ i̱sén‑la̱.
Jesús kitsó‑la̱ jñà xi̱ta̱:
―Chjíjnda̱jnò‑no jè naꞌñó nikje,
ko̱ katafì‑ni.
Jñà xi̱ta̱ judío ra tsakáhijtako̱ jè María,
kjìn ma‑ni ra kjokjiín‑la̱ a̱ꞌta ꞌtse̱ Jesús,
ꞌkia̱ nga kijtse jè kjoa̱ ra kiꞌsìn.
Tanga tjín iꞌka ra ijkon jñà xi̱ta̱ fariseo,
nga tsiꞌkéna̱jmí‑la̱ jè kjoa̱ ra kiꞌsìn Jesús.
Jñà na̱ꞌmì ítjòn ko̱ jñà xi̱ta̱ fariseo,
ꞌkia̱á tsikíxkóya xákjén ko̱ ngaꞌtsì jñà xi̱ta̱ ítjòn‑la̱ xi̱ta̱ judío nga tsajo̱óya‑ni;
kitsò‑la̱ xákjén:
―¿Mé ra ꞌsie̱én?
Jè xi̱ta̱ ra kìi̱ batoó kjìn kjo̱xkón ra nda tjín tíꞌsín.
Tsa ta ki̱ꞌnde‑lá,
ngaꞌtsì xi̱ta̱ ya̱á ko̱kjiín‑la̱ a̱ꞌta ꞌtse̱,
ko̱ a̱kjòn kjꞌi̱í jñà xi̱ta̱ romano nga si̱ìkitsóñà jè i̱ꞌnde tsje‑ná ko̱ jè na̱xi̱ndá‑ná.
ꞌKia̱á kiìchja̱ jngo xi̱ta̱ ꞌtse̱,
jè ra ꞌmì Caifás,
jè ra na̱ꞌmì ítjòn tíjna jè nó ꞌkia̱,
nga kitsò:
―Mì kì mé ra tjíjin‑no ra jiòn,
ko̱ nda mí ꞌya‑najiòn,
tsa isa̱á nda jnchro‑ni nga ta jngo xi̱ta̱ katiyatjì‑la̱ jè na̱xi̱ndá,
ko̱ mì ꞌkoa̱‑ni tsa jñà xi̱ta̱ katabiya ijye.
Tanga mì tsa kjo̱bítsjen ꞌtse̱‑jìn Caifás nga ko̱ꞌsín kitsò.
Jè Nainá kisìchi̱ya‑la̱ koni nga na̱ꞌmì ítjòn tíjna jè nó ꞌkia̱;
ta tje̱n ꞌkoa̱á ꞌsín kitsò nga jè Jesús jè ki̱yátjì ngajo‑ila̱ jè na̱xi̱ndá;
ko̱ mì tsa ta jè na̱xi̱ndá ki̱yátjì‑la̱,
ti̱ꞌkoa̱á ki̱íxkóya tsje‑ni nga jngó jtín ꞌsi̱in‑ni jñà i̱xti‑la̱ Nainá ra jndíi̱ ra ján tjíma.
ꞌKoa̱á ꞌsín tsajo̱óya‑ni jè ni̱chjin ra̱kiòo̱ nga si̱ìꞌken jè Jesús.
ꞌKoa̱á ma‑ni jè Jesús mì kì ti̱ taxki̱ tsajmejín masen‑ila̱ jñà xi̱ta̱ judío;
ya̱á kijì ya̱ jngo i̱ꞌnde ñánda̱ a̱ꞌta xìn ñánda̱ nangi kixì chon ya̱ chrañaꞌta‑la̱ jngo na̱xi̱ndá ra ꞌmì Efraín;
ya̱á tsikijnako̱ xi̱ta̱ ra kotáꞌyáꞌta‑la̱.
Ta chibaá ni̱chjin chija‑isa ꞌsí paxko̱ ꞌtse̱ xi̱ta̱ judío,
ko̱ kjìn xi̱ta̱ na̱xi̱ndá kijì ya̱ Jerusalén ꞌkia̱ nga ti̱kje bitjo ꞌsí,
nga kiì sítsje ijo‑la̱ koni ꞌsín tjín kjo̱téxoma‑la̱.
Ko̱ i̱nchibátsjií jè Jesús,
jndíi̱ ra ján kjonangi‑la̱ xákjén nga tjítsa̱jnaya ya̱ ndi̱tsin i̱ngo̱ ítjòn,
nga tsò:
―¿Kóꞌsín níkítsjen jiòn?
¿A mí kjꞌi̱í ꞌsí tsa ꞌkoa̱?
Jñà na̱ꞌmì ítjòn ko̱ jñà xi̱ta̱ fariseo,
ꞌkoa̱á ꞌsín ijye kitsjà kjo̱hixi̱,
nga tsa yá ra ske̱ ñánda̱ tíjna káꞌténa̱jmí‑ní mé‑ni nga ma ki̱nda̱ba̱ꞌñó‑ni.